b'\n_START_ARTICLE_\nBenzodiazepin\n_START_PARAGRAPH_\nBenzodiazepini so skupina anksiolitikov (u\xc4\x8dinkovin, ki laj\xc5\xa1ajo tesnobo in strah). Kemi\xc4\x8dno gledano so to bicikli\xc4\x8dne spojine, od tega je en obro\xc4\x8d benzenov (oziroma starinsko benzol), nanj pa je prikondenziran sedem\xc4\x8dlenski obro\xc4\x8d z dvema du\xc5\xa1ikoma (diazepin)._NEWLINE_1H-benzo-1,4-diazepini se v medicini uporabljajo kot pomirjevala. Ena izmed prvih u\xc4\x8dinkovin iz te skupine, ki se je uporabljala v terapiji, je bil klordiazepoksid, znan tudi pod za\xc5\xa1\xc4\x8ditenim imenom Librium\xc2\xae. Z nadaljnjim razvojem so bile vpeljane u\xc4\x8dinkovine z laktamsko strukturo._NEWLINE_Najbolj znana u\xc4\x8dinkovina iz te skupine je diazepam (za\xc5\xa1\xc4\x8diteno ime Valium\xc2\xae). Uporablja se tudi kot antikonvulziv pri zdravljenju bo\xc5\xbejasti, in sicer pri napadih grand mal._NEWLINE_Nadalje se te u\xc4\x8dinkovine uporabljajo tudi kot uspavala. Predstavnik tak\xc5\xa1nih u\xc4\x8dinkovin je na primer nitrazepam. Klonazepam se uporablja kot antikonvulziv, medazepam pa kot pomirjevalo.'